ગુજરાતના સિનિયર મોસ્ટ અધિકારીઓ ડેપ્યુટેશન પર દિલ્હીની વાટે છે. મુખ્યમંત્રી ઓફિસમાં કામ કરતા પ્રિન્સિપલ સેક્રેટરી એસ.અપર્ણા અમેરિકા ગયા પછી હવે નાણા વિભાગના અધિક મુખ્યસચિવ અનિલ મુકીમ પણ ડેપ્યુટેશન માટે દિલ્હી જઇ રહ્યાં છે. મુકીમનું એમ્પેલમેન્ટ થઇ ગયું છે અને હવે કેન્દ્રમાંથી આદેશ થાય અને ગુજરાત સરકાર તેમને દિલ્હી જવા મુક્ત કરે એટલી વાર છે. સંભવ છે કે તેઓ ડિસેમ્બર અથવા તો નવી સરકારની રચના પછી દિલ્હી જઇ શકે છે. સચિવાલયના સૂત્રો કહે છે કે અનિલ મુકીમને દિલ્હીમાં મહત્વનો હોદ્દો મળી શકે છે. આ જ અરસામાં જો ગુજરાતનું પરિણામ ભાજપ તરફી આવ્યું તો હાલના મુખ્યમંત્રી વિજય રૂપાણીના ચીફ પ્રિન્સિપલ સેક્રેટરી કે.કૈલાસનાથન પણ દિલ્હી જઇ રહ્યાં છે. તેમણે ગુજરાતમાં રહીને 2014ની લોકસભાની ચૂંટણીમાં જે કામગીરી કરી હતી તે તેઓ હવે દિલ્હી જઇને 2019ની લોકસભાની ચૂંટણી માટે કામગીરી કરશે. ગુજરાતમાં નવી સરકારને ઇન્ડસ્ટ્રી અને ફાયનાન્સ ડિપાર્ટમેન્ટમાં નવા અધિક મુખ્ય સચિવની નિમણૂક કરવી પડશે, કારણ કે ઇન્ડસ્ટ્રીમાં ફરજ બજાવતા એમ.કે.દાસ મુખ્યમંત્રીના પ્રિન્સિપલ સેક્રેટરી તરીકે નિયુક્ત થયેલા છે અને આ વિભાગમાં હાલ તેઓ વધારાનો હવાલો ધરાવે છે.